CELEX: 62012TN0354
Language: mt
Date: 2012-08-03 00:00:00
Title: Kawża T-354/12: Rikors ippreżentat fit- 3 ta’ Awwissu 2012 — Afepadi et vs Il-Kummissjoni

29.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 295/30
            
         Rikors ippreżentat fit-3 ta’ Awwissu 2012 — Afepadi et vs Il-Kummissjoni
   (Kawża T-354/12)
   2012/C 295/54
   Lingwa tal-kawża: l-Ispanjol
   
      Partijiet
   
   
      Rikorrenti: Asociación Española de Fabricantes de Preparados alimenticios especiales, dietéticos y plantas medicinales (Afepadi) (Barcelona, Spanja), Elaborados Dietéticos, SA (Spanja), Nova Diet, SA (Burgos, Spanja), Laboratorios Vendrell, SA (Spanja), Ynsadiet, SA (Madrid, Spanja) (rappreżentant: P. Velázquez González, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla l-premessi 11, 14 u 17 tar-Regolament tal-Kummissjoni (UE) Nru 432/2012 peress li huma ta’ preġudizzju serju għall-interessi tar-rikorrenti.
            
         
               —
            
            
               għall-finijiet ta’ ċertezza legali, tiddikjara l-ħtieġa li ċ-ċaħda tal-vantaġġi għas-saħħa previsti fl-Artikolu 13 tar-Regolament (KE) Nru 1924/2006 tal-Parlament Ewropew u tal-Kunsill għandha ssir permezz ta’ att leġiżlattiv.
            
         
               —
            
            
               tikkundanna lill-Kummissjoni tal-Komunitajiet Ewropej għall-ispejjez ta’ din il-kawża.
            
         
      Motivi u argumenti prinċipali
   
   Fis-16 ta’ Mejju 2012 il-Kummissjoni adottat ir-Regolament (UE) Nru 432/2012, li permezz tiegħu hija stabbilita lista ta’ stqarrijiet awtorizzati dwar vantaġġi għas-saħħa li jsiru fuq l-ikel, barra dawk li jirreferu għat-tnaqqis fir-riskju tal-mard u għall-iżvilupp u s-saħħa tat-tfal (1). Dan ir-regolament jimplementa r-Regolament (KE) Nru 1924/2006 tal-Parlament Ewropew u tal-Kunsill, tal-20 ta’ Diċembru 2006, dwar indikazzjonijiet dwar in-nutrizzjoni u s-saħħa mogħtija fuq l-ikel (2).
   Insostenn tar-rikors tagħha, ir-rikorrenti jinvokaw il-ksur tal-prinċipju ta’ ċertezza legali.
   F’dan ir-rigward huma jiddikjaraw li, minkejja x-xogħlijiet li saru, il-kompitu tal-Kummissjoni stabbilit fl-Artikolu 13(3) tar-Regolament (KE) Nru 1924/2006 li tadotta lista Komunitarja ta’ stqarrijiet permessi, ma kienx ġie kkompletat fl-intier tiegħu, peress li mhux l-istqarrijiet kollha dwar vantaġġi għas-saħħa suġġetti għall-evalwazzjoni tal-EFSA kienu s-suġġett ta’ deċiżjoni tagħha dwar l-awtorizzazzjoni. Għaldaqstant hemm numru kbir ta’ stqarrijiet li għandhom jiġu evalwati għall-ewwel darba jew sabiex jiġu evalwati iktar bir-reqqa, fejn fosthom hemm dawk relatati ma’ sustanzi botaniċi, li r-rikorrenti jużaw abitwalment fil-prodotti tal-ikel tagħhom.
   B’hekk, l-operaturi tal-ikel produtturi jew l-utenti tas-sustanzi botaniċi jafu b’ċertezza liema huma l-vantaġġi għas-saħħa bbażati fuq provi xjentifiċi aċċettati b’mod ġenerali (il-222 stqarrijiet ta’ vantaġġi għas-saħħa diġà awtorizzati) li jistgħu jintużaw fil-prodotti tagħhom, iżda huma ma ġewx infurmati bl-istess mod (permezz ta’ regolament) dwar is-sitwazzjoni tal-istqarrijiet li ma jinsabux fil-lista ta’ dawk awtorizzati; dwar jekk l-evalwazzjoni tagħhom għadhiex pendenti jew jekk jeħtiġux evalwazzjoni ulterjuri, jekk ġewx miċħuda, jekk humiex awtorizzati jew le u dwar meta jew f’liema termini.
   
      (1)  ĠU L 136, p. 1.
   
      (2)  ĠU L 404, p. 9.